Eurobaromeetri uue ülevaate kohaselt ostavad kümnest Euroopa leibkonnast neli interneti-, telefoni- ja televisiooniteenust samalt ettevõtjalt. Ülevaates on ka öeldud, et 65%  inimesi piirab hinna pärast mobiilikõnede pidamist ja et interneti kaudu helistamine muutub üha populaarsemaks. Leibkondade e-teenuste uuringus osales 27 000 leibkonda, kes moodustavad kogu ELi elanikkonda iseloomustava valimi. Uuring toimus ajavahemikus 9. veebruarist 8. märtsini 2011.    Neljast vastanust üks leidis, et interneti alla- ja üleslaadimise kiirus ei vasta nende lepingule ja kolmest üks ütles, et on esinenud ühenduse katkestusi. Uute, 25. maist 2011 kohaldatavate ELi eeskirjadega  nõutakse teenusepakkujalt, et ta annaks tarbijale juba enne lepingu sõlmimist põhjaliku ja täpse teabe teeninduskvaliteedi miinimumtaseme kohta, sh internetiühenduse tegeliku kiiruse ja selle võimalike piirangute kohta. Komisjon uurib praegu lairibaühenduse kiiruse ning läbipaistvuse ja teeninduskvaliteediga seotud muid küsimusi.